ბარნაბე ბრისონი

ბარნაბე ბრისონი (; დ. 1531, ფონტენე-ლე-კონტი — გ. 15 ნოემბერი, 1591, პარიზი) — ფრანგი იურისტი და სახელმწიფო მოღვაწე, პარიზის პარლამენტის პრეზიდენტი.

ბიოგრაფია
ბარნაბე ბრისონი დაიბადა 1531 წელს ქალაქ ფონტენე-ლე-კონტში (პუატუ), სამეფო არმიის ლეიტენანტის ოჯახში. იგი სამართალს ორლეანის, ბურჟისა და პუატიეს უნივერსიტეტებში სწავლობდა.Barnabé Brisson (1531–1591)  1553-1556 წლებში ბრისონი პარიზში გადავიდა, სადაც საადვოკატო პრაქტიკა დაიწყო. საკუთარი ცოდნისა და ორატორული ნიჭის წყალობით, მან მალევე მოიპოვა ფართო აღიარება.

1575 წელს ბრისონმა გიიომ დე პიბრაკისგან შეისყიდა და დაიკავა პარიზის პარლამენტის გენერალური ადვოკატის თანამდებობა. გარკვეული პერიოდის შემდეგ, მეფე ანრი III-მ, რომელიც ბრისონის მიმართ კეთილგანწყობით გამოირჩეოდა, იგი სახელმწიფო მრჩევლად, ხოლო 1588 წელს — პარიზის პარლამენტის მეექვსე პრეზიდენტად დანიშნა. 1580-დან 1588 წლამდე ბრისონი ხელმძღვანელობდა რამდენიმე დიპლომატიურ მისიას, რომლებიც მეფემ მეზობელ მონარქებთან, მათ შორის ელისაბედ I-ის კარზე გაგზავნა.Antoine Thibaudeau. «Histoire du Poitou» 

პარიზიდან „ბარიკადების დღეს“ ანრი III-ის გაქცევის შემდეგ, ბრისონი საფრანგეთის დედაქალაქში დარჩა. აშილ დე არლეს დაპატიმრების შემდეგ, რომელიც ლიგისტებისადმი წინააღმდეგობის გაწევას ცდილობდა, იგი პარლამენტის პირველ პრეზიდენტად დაინიშნა.

 გარდაცვალება 
1591 წლის 15 ნოემბერს, მართლმსაჯულების სასახლისკენ მიმავალ გზაზე, ბარნაბე ბრისონი „ლიგის“ წევრებმა დააკავეს, რომლებიც პრეზიდენტს ანრი IV-ის პარტიისადმი სიმპათიაში ადანაშაულებდნენ. იგი გადაიყვანეს პატარა შატლეში, სადაც უკვე იმყოფებოდნენ საპარლამენტო მრჩევლები — ტარდიფი და კლოდ ლარშე.

მათი სასამართლო პროცესი იმავე დღეს გაიმართა და ბრისონის დახვეწილი დაგვიცვის მიუხედავად, სამივეს სიკვდილით დასჯა მიესაჯა. ისინი გრევის მოედანზე ჩამოახრჩვეს; ბრისონის ცხედარი, რომელზეც მისი „დანაშაულებების“ ჩამონათვალის აბრა იყო მიმაგრებული, რამდენიმე დღის განმავლობაში იქვე დარჩა გამოფენილი.

სამეცნიერო ნაშრომები
ბარნაბე ბრისონს ეკუთვნის რამდენიმე ფუნდამენტური ნაშრომი იურისპრუდენციის დარგში. 1559 წელს მან გამოაქვეყნა „De Verborum Quae ad Jus Civile Pertinent Significatione — რომაული სამართლის იურიდიული ტერმინების ლექსიკონი“. ის სწრაფად იქცა ევროპელი სამართალმცოდნეების სტანდარტულ სახელმძღვანელოდ; 1805 წლამდე მან ჩვიდმეტი გამოცემა გაიარა. 1587 წელს, მეფის თხოვნით, ბრისონმა შეადგინა მისი და მისი წინამორბედების მმართველობის პერიოდის იურიდიული დოკუმენტების კომპილაცია, რომელიც ცნობილია როგორც „Code de Henri“ III („ანრი III-ის კოდექსი“).

სხვა ნაშრომები:
Selectarum ex jure civili antiquitatum libri duo (1556)
De Formulis et sollemnibus populi Romani verbis libri VIII (1583)
De regio Persarum principatu libri tres (1595)

ფაქტები
1570-1580-იან წლებში ბარნაბე ბრისონი მფარველობდა სამეფო მოხელე ფრანსუა დე რიშელიეს — არმან ჟან დიუ პლესის მამას, რომელიც მომავალში ლუი XIII-ის ცნობილი მინისტრი გახდა.André Borel d'Hauterive. «Revue historique de la noblesse» 

ბრისონი მოხსენიებულია საფრანგეთის რელიგიური ომების ეპოქისადმი მიძღვნილ ბევრ მხატვრულ ნაწარმოებში: ალექსანდრე დიუმას „ორმოცდახუთი“, ჰაინრიხ მანის „მეფე ანრი IV-ის მოწიფულობის წლები“ და ა.შ.

ბარნაბე ბრისონი ცნობილი ფრანგი მათემატიკოსის, ფრანსუა ვიეტის ნათესავი იყო.Lincoln Collins. «Biography Paper: Francois Viete» 

რესურსები ინტერნეტში
 De Verborum Quae ad Jus Civile Pertinent Significatione
 De regio Persarum principatu libri tres

სქოლიო

კატეგორია:ფრანგი იურისტები
კატეგორია:სახელმწიფო მოღვაწეები ქვეყნების მიხედვით